奉和子華持國玉汝來飲西軒
作者：梅堯臣
朝代：宋

paragraphs: 我誠官局冷，終日事靡括。
每躭古人書，似與世俗闊。
同道三四人，來過慰饑渴。
迭相陳語言，曾未厭刀呾。
自中將過晡，留飯具麄糲。
薄酒繼以斟，不覺寒日沒。
愚妻方罷沐，供飯愧倉卒。
凍婢昧煎和，親調首忘髴。
每食各驚顧，誰謂不黔突。
倦僕暖吾薪，饑馬飽吾秣。
馬無歸嘶聲，僕有顔色活。
安穩不知疲，明釭仍爲撥。
醉言實無次，曾未窮本末。
諸君競相先，出口論莫奪。
復云天地間，此能有幾達。
我聞顔汗下，恐後謗難遏。
其間常有言，但未見疵齾。
終當輕有若，悔目已屢䀣。
信哉羣玉林，豈得依朽枿。
吾心爲之然，收舌如斷割。
寄音謝豪俊，茲藴只圭撮。